Nasze Ołmy i Ołpy majom swoje śwjynto i oni to dycki som w naszych sercach , Tych co już odeszli z tego świata momy w pamjynci, a tych co som mjyndzy nami szanujymy i im pszajymy.Bo jak wszystkie wnuky godajom -u Ołmy i woda nom lepi szmakuje. Oma po kryjomu do jaki piniondz co Ołpa nie widzi ,a Ołpa po kryjomu tez coś dodo co Ołma nie wjy, Tak to wnukow rozpieszczajom te nasze Ołmy i Ołpy. Kiedych sie narodziyła mój tata już ni mjoł ojcow i jo nie znała tej Ołmy i Ołpy yno znom ich z obrozka. Miałach za to ich z mamy strony. Jak yno pamjyntom Ółpa mioł fons zakryncony do wjyrchu. Kurzył cygaro od śwjynta, a tak dycki z fajfkom chodziył. Mjyszkali z Ołmom w nastympnej mjejscowości do kiere było ze 4 kilometry. Miałach jeszcze Praołmu kiero mjyszkala u siostry od ołmy,kej mi było 6 rokow umarła . Miała prawie 92 roki i jak do nich my psziszli to mi dowała jeść pieczki z gruszek, jabłek, a jo to rada jadła(pieczki -suszone owoce)Mama jak było fajnie w niedziela pobrała dziecka, a było nas 4 i pieszki szli my po połedniu do Ołpy i Ołmy. Ołma naszykowała teja woniawego, napjykła packow ku tymu,posiedzieli my pogodali i pod wieczor nazot.Kej starsze siostry podrosły mieli swoje kamratki i już mało kej szli do nich ,ale jo jako nejmłodszo deptałach z mamo i tatom i nisz my tam zaszli byłach tak słabo że mie tata na plecach nios. Pszołach fest Ołpowi, a on mie broł na kolana i bojoł, ale mi se fest tyn jego fons podoboł i zakryncałach mu go.dycki. A Ołma miała dycki w zopasce w kapsie do mie jaki szklok. Pamjyntom że jo przeważnie przespała ta wizyta i zaś pieszki nazot se szło, Był to okres kej nie jeździyły jeszcze autobusy, a oni mjyszkali w przigranicznej małej wiosce.Kołow nie było i mało kiery mioł koło, a reszta po wojnie wyszabrowane było. Jak żech podrosła zaczłach do szkoły chodzić mama kupjyła koło, takigo” rusa” no ale już było koło. Kej był odpust mama napjykła kołocza i to jo abo brat już na tym kole my jechali z tym kołoczym, czy jak my zabijali wiepszka to ze zabijaczkom.Przed śwjyntami Bożego Narodzynia w śniegu jo ze siostrom szły my do nich pieszki bo mama zabjyła gynś ,abo kaczka , napjykła kołocza i my to niyśli do nich co mieli na śwjynta.Śniega było i gładko i nisz my tam zaszli to ze 2 godziny trwało tam my to wyładowali i oddychli. Ołma dała nom chleba z fetym i teja , jak my pojedli zaroz szli my nazot bo by my po ćmoku dudom psziszły. Siostry były o 10 i 11 rokow starsze, kej se powydowały jo jako najmłodszo miała ta fonkcyjo jeździć do nich w sobota z kołoczym abo zistom .Jo to rada robjyła bo mi dydki dowali za droga ,i miałach na paskudy.Ołma po kryjomu dała mi za droga, a Ołpa mie dyci odprowadziył za wieś i od niego też dostałach za droga , a był kolorzym i kejś robjył wozy konne i koła do wozów.to se trocha przirobjoł i co Ołma nie widziała mioł swoje piniondze.Był u nas taki zwyczaj że jak był odpust to se pjykło kołocz i tyn kołocz posyłało se do krewnych co mjyszkały w inszej wsi a jak u nich był odpust to oni nom posyłali i prosiyło se je na odpust abo na kiermasz już od obiadu. Roz był u nas odpust i mama napjykła kołocza i rozwoziyli my z bratym, brat jechoł na kole od ciotki do 2 siostrow od mamy. Jo na „rusie” do Ołpow i żeby było bliży jechałach polnom drogom pod lasym kaj były 4 chałupy i pasły się barany .Jada a naroz mie zaatakowoł baran, jak mi rombył do koła to zaroz se przewrociyłach i on rozjuszony na mie , a jo dokoła koła lotała, jak zaczłach wrzeszczeć to wszyscy z chałup powyskakiwali. Barana nie umieli odymie odgonić ,ale w końcu za pomocom kija udało go se odgonić. Serce mi waliło , kołocz był trocha pognieciony ale jo już wjyncy na skroty nie jechała. Potym zaczły już jeździć takie namiastki autobusow, były to auta transportowe nazwane stonki. Wyglondały jak auta do przewożynia bydła a lazło se do nich po przywieszone drabince. W końcu zmjyniyło se na lepsze i jeździł pjyrszy autobus i niy musiałach pieszki abo na kole jechać yno autobusym.Nazot mi Ołma dala jabłek za droga jaki złotek i bombonow titka.Jak jeździyli już autobusy to Ołma z Ołpom czynsto do nas przijechali , na piechota było im już za daleko bo mieli już swoje roki. Jak jeszcze nie było autobusow , ani tela aut to mama pogodała z gospodrzym co mioł bryczka i to po nich jechoł i odwiozKej Ołma umarła Ołpa nie umiol z tym se pogodzić , i za namowom mamy przekludziył se do nas .Ołpa umar kej było mi 20 lot po moim gyburstaku na kiere dostałach od niego zegarek, wtedy rzecz to była mało osiongalno.Dzisiej po tyle latach przechowuja tyn zegarek , choć już nie chodzi została pamiontka. Kiedy biera go do rynki wrocajom wspomiynia, choć już i jo jestech Ołmom lubia powspominać. Widza wtedy Ołpu i Ołmu jakby to było wczora bo ich obrazy przechowuja w sercu
Maria Kostrzewa
szl_Latn szl_Latn